**IZLOŽBENA DJELATNOST**

* Izložba EMS „Izdavačka djelatnost Etnografskog muzeja Split kroz 110 godina djelovanja“, autorica Iva Meštrović, otvorena 16. prosinca 2020. do 16. travnja 2021.
* Izložba MGK i EMS “Povismo i sukno – evo nas doma!”, autorice Sanja Ivančić i Sanja Acalija, Muzej grada Kaštela, otvoreno 29. siječnja do 1. listopada
* Izložba EMS “Jatagani, noževi i bodeži Osmanskog Carstva iz Etnografskog muzeja Split”, autora Silvija Braice, otvorena 3. svibnja
* Izložba EMS “Kartoline iz muzejskog albuma”, autorice Branke Vojnović Traživuk, otvorena 2. srpnja 2021.
* Izložba MGS i EMS „Tradicijski korijeni u kiparstvu Petra Smajića“, autorica Branka Vojnović Traživuk, otvoreno 4. studenog, MGS - Galerija Vidović
* Izložba „*My Mediterranean: Greetings from Albania, Bosnia and Hercegowina, Italy, Greece, Croatia, Lybia, Malta, Morocco, Spain, Tunisia and Turkey“,* od 27. studenog do 5. prosinca, suradnja s udrugom SpLitera
* *Izložba – etnografski prikaz „Božić 2021.“,* autor Silvio Braica, od 8. prosinca 2021. do 27. siječnja 2022.

**Izložba u pripremi**

M. Alujević, viša kustosica

Pripremni radovi za katalog izložbe *Željan kruha kao vlah soli: priča o soli i solarstvu*

**IZDAVAČKA DJELATNOST**

**Tiskovine**

* Muzejski godišnjak, časopis *Ethnologica Dalmatica* Vol. 28, Etnografski muzej Split
* Vuković, Ivana. *Raditi i preživjeti: o gospodarstvu Dalmacije kroz Zbirku tradicijskog gospodarstva Etnografskog muzeja Split*
* Borčić, Goran*. Jatagani, noževi i bodeži Osmanskog Carstva iz Etnografskog muzeja Split, katalog izložbe*
* Vojnović Traživuk, Branka. *Kartoline iz muzejskog albuma*, katalog izložbe

**Elektroničke publikacije**

* Časopis *Ethnologica Dalmatica* vol. 28

Dostupno na Hrčku: <https://hrcak.srce.hr/broj/20704>

* Plakat i pozivnica izložaba *Jatagani, noževi i bodeži Osmanskog Carstva iz Etnografskog muzeja Split* i *Kartoline iz muzejskog albuma*

**EDUKATIVNA DJELATNOST**

Vedrana Premuž Đipalo, muzejska savjetnica pedagoginja

Na edukativnim programima 2021. godine sudjelovalo je 570 korisnika (DV, OŠ, SŠ i studenti)

**Radionice**

Održano je 11 radionica (2 radionice za DV, 9 radionica za OŠ).

**Vodstva**

Održano je 18 stručnih vodstava po muzejskom postavu (4 za DV, 9 za OŠ, 5 za SŠ).

**Posebna stručna vodstva**

Stručno vodstvo po muzejskom postavu za profesore u sklopu Erasmus razmjene – profesori/ice iz OŠ Dobri i deset profesora/ica iz Italije, 21. 9. 2021.

Stručno vodstvo za učenike OŠ Mejaši koji sudjeluju u projektu „Splitsko polje“ pod mentorstvom učiteljice Ana-Mari Marčić. Projekt u sklopu Centra izvrsnosti Splitsko-dalmatinske županije, 4. 5. 2021.

Stručno vodstvo i predavanje za učenike SŠ Tin Ujević iz Vrgorca koji sudjeluju u projektu „Preplet baštine“ pod mentorstvom Žane Pervan-Odak. Projekt u sklopu Centra izvrsnosti Splitsko-dalmatinske županije tijekom kojega istražuju lokalnu baštinu košaraštva, 15. 12. 2021.

**Predavanja**

V. Premuž Đipalo

- održano je 5 sati predavanja za studente/ice Filozofskog fakulteta u Splitu, Odsjek za povijest umjetnosti, kolegij *Osnove* *muzeologije i muzejska pedagogija* (nositelj dr. Vedran Barbarić), 2. 12. i 9. 12. 2021.

- održana su 3 sata predavanja i 3 sata vježbi za studente/ice Filozofskog fakulteta u Splitu, Rani i predškolski odgoj i obrazovanje (izvanredni studij), kolegij *Muzejska pedagogija s praktikumom* (nositelj dr. Vedran Barbarić), 18. 12. 2021.

- održano je 6 predavanja za inozemne turističke grupe u organizaciji turističke agencije „Road scholar“. Predavanja o tradicijskoj kulturi Dalmacije na kojima je sudjelovalo 120 posjetitelja, rujan i listopad 2021.

- predavanje o osnovama muzeologije za učenike SŠ Tin Ujević iz Vrgorca koji sudjeluju u projektu *Preplet baštine* na poziv Centra izvrsnosti Splitsko-dalmatinske županije, 15. 12. 2021.

- održano predavanje o muzejskim edukativnim programima u Etnografskom muzeju Split za studentice UMAS-a – kolegij *Muzejska pedagogija* (nositelj kolegija: Lada Laura, viša kustosica pedagoginja Muzeja hrvatskih arheoloških spomenika). 27. 5. 2021.

- B. Vojnović Traživuk, S. Ivančić, I. Meštrović

Muzej je 6. studenoga 2021. posjetilo 47 članova Društva paških čipkarica „Frane Budak“ iz Paga. Prije razgledavanja privremenog postava, djelatnice Muzeja priredile su im prezentaciju. Tako je dr. B. Vojnović Traživuk pripremila izlaganje na temu službenog putovanja fotografa D. K. Stühlera i ravnateljice Aida Koludrović na otok Pag 1953. godine. Muzejska savjetnica S. Ivančić upoznala je prisutne s primjercima paške čipke te kompletima muške i ženske paške nošnje koji se čuvaju u našem muzeju. Naposljetku je viša knjižničarka Muzeja Iva Meštrović u svome izlaganju rekla nekoliko riječi o projektu digitalizacije 1500 fofografija i negativa fotografa Stühlera pohranjenih u Fototeci. Iva Meštrović organizirala je posjetu članova Društva, razgledavanje postava Muzeja te realizaciju prezentacije.

M. Alujević, viša kustosica

- stručno vodstvo za polaznike Visoke škole za menadžment – *Aspira,* u svrhu polaganja stručnog ispita za turističke vodiče

- stručno vodstvo za polaznike Visoke škole za menadžment – *Aspira,* u svrhu polaganja stručnog ispita za turističke vodiče

- stručno vodstvo po stalnom postavu za učenike 2. razreda gimnazije Vladimir Nazor Split (izborna grupa povjesničara)

- vodstvo po izložbi „Kartoline iz muzejskog albuma“ i vođenje radionice na kojoj su djeca izrađivala vlastite primjerke razglednica; učenici 4. razreda OŠ Marjan

**-** vodstvo po postavu i vođenje radionice (pastelama po tekstilnim torbama), za 2. razred OŠ Spinut

**ODNOSI S JAVNOŠĆU (PR)**

Tijekom 2020. godine Facebook stranice Muzeja su hakirane, te su pokrenute nove. U 2021. godini zabilježeno je 20.134 posjete na novim facebook stranicama.

**UKUPAN BROJ POSJETITELJA**

Muzej je u 2021. godini ukupno posjetilo 16153 osobe (od čega naplaćenih ulazaka 15681, dok ih je 472 s besplatnim ulazom).

**OSTALE AKTIVNOSTI**

- Izrada vizualnog identiteta – Kazinoti & Komenda design

- Izrada novih web stranica – Sistemi.hr

**STALNI POSTAV**

1. Tijekom 2021. godine naglasak je stavljen na multimedijski dio novog stalnog postava, odnosno izradu dokumentarnih filmova kojima se dodatno interpretiraju pojedine tematske cjeline postava. To je podrazumijevalo provedbu pripremnih radova (detaljnije upoznavanje s predmetnom tematikom kroz stručnu i znanstvenu literaturu) kao i cjelokupnih predprodukcijskih (pronalazak kazivača/aktera dokumentarnih filmova, izrada sinopsisa i scenarija filmova te određivanje lokaliteta, vremena i uvjeta snimanja), produkcijskih (snimanje) te postprodukcijskih poslova (montaža). Produkcija i postprodukcija izvršene su u suradnji s Milanom Latkovićem i Ratkom Ilijićem iz Kreativne agencije.

U protekloj su godini snimljeni filmovi koji tematiziraju pripremu osam tradicionalnih dalmatinskih jela (četiri *blagdanska* jela i četiri jela iz vremena oskudica koja su zahtijevala dovitljivost u prehranjivanju i preživljavanju). Interpretacija teme o suživotu Dalmatinaca s morem obogaćena je filmom o životu i poslu ribara (kroz kazivanje ribara Antonija Šunjića snimljeno u luci Brižine u Kaštel Sućurcu) te životu i poslu svjetioničara (ilustrirano kroz konkretnog pojedinca, svjetioničara Ivana Bulića koji čini posadu svjetionika u Stončici na otoku Visu). Priređen je i dokumentarni film dulje forme pod naslovom *Grad su ljudi* koji interpretira život u Splitu kroz očište njegovih stanovnika. Uz snimke raznih dijelova grada, za ovaj su film provedeni snimani intervjui sa sljedećim kazivačima: Dragan Knezović (*brico* iz Hrvojeve ulice), Lana Iljadica (turistička vodičica), Jere Kuzmanić (arhitekt i urbanist), Silvio (prodavač starih predmeta s *Pazara*), gospođa Smiljana (kupačica na kupalištu Šore), Vili Šerić (balotaš, predstavnik udruge *Ne krati*), Stanka Staničić (umirovljenica iz udruge *Mi*), Ivan Svaguša (akademski slikar i ulični umjetnik), Željko Marić (stanovnik naselja Brda), Kristina Tešija (osnivačica Culture Hub Croatia i urednica na radiju KLFM), Ivan Živković i Jelena Petričević (članovi *Udruge* podvodnih aktivnosti *Rostrum* Split), Saša Antić (organizator xSTatic festivala), Petar Mijić (član Hajduka).

2. Vodeći se osnovnim načelima uspješne interpretacije baštinskih elemenata (kao što je povezivanje posjetitelja/korisnika s predstavljenim, vođenje prema dubljim otkrićima, izazivanje reakcije kod posjetitelja i dr.), razrađene su razine sadržaja interpretativnih tekstova svake cjeline novog stalnog postava.

3. Tijekom 2021. godine koordinirale smo razradu troškovnika stalnog postava, što je uključivalo višekratne sastanke s mogućim izvođačima, pribavljanje ponuda za specifične usluge predviđene troškovnikom, kao i komunikaciju sa zaposlenicima Razvojne agencije Split s ciljem predstavljanja projekta novog stalnog postava Etnografskog muzeja Split i informiranja o očekivanim modusima njegovog financiranja.

**Matičnost druge razine za etnografske muzeje i etnografski građu**

Tijekom 2021. godine se u sklopu matičnosti druge razine putem elektroničke pošte s kolegicama i kolegama matičarima prve i druge razine raspravljalo prvenstveno o metapodatkovnoj strukturi i njezinu opsegu u okviru predloženih programa za obradu muzejskih predmeta. S kolegicom Danijelom Križanec-Beganović, matičarkom prve razine za etnografske muzeje i etnografsku građu, upoznata s načinima provedbe matičnosti u sklopu programa Sustav muzeja RH. Razrađen je plan i troškovnik za obavljanje matičnosti druge razine i to u obliku stručnih posjeta srodnim ustanovama, odnosno ustanovama koje čuvaju primarno ili dijelom etnografsku građu diljem Dalmacije. To su Muzej otoka Brača u Škripu (u sastavu Centra za kulturu Brač), Muzej općine Jelsa – Ribarski muzej Vrboska i Vinogradarski muzej Pitve te Kninski muzej. Predviđeno je da se stručni posjeti obave zajedno s kolegicom Volgom Lopušinsky-Zoković, višom restauratoricom tehničarkom.

B. Vojnović Traživuk

Valorizacija dvije recentne kulturne pojave („dalmatinski veštit“, „susak“) s ciljem dobivanja statusa nematerijalnog kulturnog dobr RH.

I. Meštrović

Za novi broj *Glasnika Društva bibliotekara Split* napisan je i poslan rad *Izložba Izdavačka djelatnost Etnografskog muzeja Split kroz 110 godina djelovanja* - u tisku.

**Projekt *Dubrovački šudari***

Projekt je započeo sastankom s prof. Željkom Knežićem sa Tekstilno-tehnološkog fakulteta Sveučilišta u Zagrebu 19. veljače 2021., a na kojem je određen cilj i smjernice daljnjih aktivnosti. Prvo su odabrani primjerci predmeta *dubrovačkih šudara.* Od ukupno 12 odabranih, 6 primjeraka podvrgnuto je tekstilno-tehnološkoj analizi suvremenom tehnologijom koju ovaj fakultet posjeduje (četri su iz MGK-a, a dva su iz našega muzeja (630:SLT;6463 i XV/2263). Prema obradi navedenih 6 primjeraka *dubrovačkih šudara* na Tekstilno-tehnološkom fakultetu u Zagrebu napravljene su dvije vrste analiza: SEM i EDS analize uzoraka pređe ianaliza i dekompozicija tkanine (p[rof.dr.sc.](http://prof.dr.sc/) Sandra Bischof, voditeljica Znanstveno-istraživačkog centra za tekstil). Sve je gore navedeno financirao Muzej Grada Kaštela. Prema navedenim obradama predmeta i rekonstrukciji potrebnih alatki i naprava za revitalizaciju tkanja ove vrste predmeta, dr. sc. Željko Knežić izradio je „*Pripremu za izradu replika marama“.* Potom je, uz pomoć Sanje Acalije i Sanje Ivančić, izradio i drugi elaborat - kao pripremu za realizaciju radionica ručnog tkanja dubrovačkih šudara u 2022. godini. Usporedo su rađena pretraživanja već postojeće materijalne muzejske građe (pokazalo se da naveći broj predmetne građe posjeduje Etnografski muzej Split, a najmanji Dubrovački muzeji), te literature koja moguće uključuje i/ili analizira *pojam dubrovačkih šudara*, povijest svilarstva i domaćih inačica uzgoja, obrade i primjene svile. Također, prikupljeno je i nešto likovnih prikaza na kojima je moguće prikazana upotreba dubrovačkih šudara. Pretraživanja još nisu dovršena, a arhivsku građu moguće je pronaći posebno u Dubrovačkom arhivu ili samostanima kao pretpostavljenom izvorištu ove etnografske pojave. Čini se da će se ovom istraživanju pridružiti i doktorantica Marija Nakić kojoj je, dr. sc. Željko Knezić mentor na radu i ostvarivanju doktorskog akademskog statusa.

**SKUPLJANJE GRAĐE**

Zbirke Etnografskog muzeja Split brojnije su za 52 novonabavljena predmeta. Svi predmeti su darovani Muzeju.

**Terenska istraživanja**

- službeni posjet Borisu Buriću – Geni, poznatom krojaču i dizajneru muških odijela, u njegovoj krojačkoj radionici i izložbenom salonu „Veštit“ u Trogiru. Genina odijela, prema njegovim riječima, temelje se na osnovnoj konstrukciji kroja tradicijskoga dalmatinskog muškog odijela koje postoji već 120 godina, te su na osnovu toga i nastala sva njegova odijela. Upoznao nas je sa svojim životnim putom, od toga kako je postao krojač, kada i kako je sašio svoje prvo odijelo, do toga kome je sve iz svjetskog i domaćeg javnog života sašio odijelo. Gena objašnjava da njegova odijela utjelovljuju dostojanstvo, ponos, jednostavnost, ležernost, što čini harmoniju, odnosno savršeno odijelo. U ateljeu smo razgledali sve varijante izloženih odijela kojima je, kako kaže, poveznica čista linija, izostanak klasične kravate, stojeći ovratnik, te ručno izrađeni svileni *alamari*. No, koliko su slična, toliko su i različita, pa jedno ima šibenske *botune*, drugo umjesto njih vezene svilene kopče, treće je šivano da odaje dojam lažne kravate, četvrto ima oko struka crveni pojas itd. Kompletno odijelo, od jednostavnog za dnevno-večernji izlazak do najsavršenijeg smoking odijela, sastoji se od 5 elemenata. Razgovor s gosp. Genom pohranjen je na audiosnimci, zabilježenoj snimačem na mobitelu.

- službeni posjet etno-agro parku „Stella Croatica“ s kolegom Hrvojem Vuletićem iz Konzervatorskog odjela Split, a na traženje vlasnika tvrtke, g. Andrije Polića, koji želi registrirati izložbu o maslinarstvu zajedno s uređenim vanjskim prostorom kao privatni muzej; detaljno upoznali g. Polića s koracima neophodnima u proceduri registracije.

**ZAŠTITA**

**Preparatorska radionica za tekstil**

Volga Lopušinsky Zoković, viša reparatorica

Preventivna zaštita, konzervacija, restauracija:

- nastavak konzervatorskih radova iz prethodne godine na fjoku (vezenki) inventarnog broja 630:SLT; 1575, Kaštela, iz Zbirke jadranskih nošnji: saniranje oštećenja drugog kraka fjoka, konsolidiranje svih dijelova u cjelinu, izrada odgovarajuće ambalaže od beskiselinskog kartona i AVOS-a za pohranu, te izrada dokumentacije o izvršenim radovima;

- ženska košulja inv. br. V/8603, Borak, Omiš: budući da je dugo vremena bila izložena kao dio kompleta u sklopu izložbe o maslinarstvu, prije pohrane je oprana u toploj otopini praškastog deterdženta i vode, dobro isprana, osušena na ravnoj podlozi te izglačana;

- četiri kaštelanske suknje, korištene za izložbu „Povismo i sukno – kaštelansko tradicijsko ruho“, mehanički su očišćene, falde su im povezane i pohranjene su na odgovarajuće mjesto;

- kontinuiran odlazak u depo s kustosicama i restauratoricom, zbog kontrole i zaleđivanja vunene građe kao preventivne zaštite od najezde moljaca i ostalih nametnika;

- donacija Katje Marasović iz kuće Brajević: - izvršena je selekcija među svim doniranim tekstilnim predmetima; odabrani predmeti razvrstani su prema vrsti na: odjevne predmete, posoblje i pozamanteriju; pristupilo se čišćenju svih predmeta i to prema vrsti materijala: - vuneni odjevni predmeti (5 komada) su prvo zaleđeni (preventivno da se ubiju eventualni nametnici) pa mehanički očišćeni usisavanjem i četkanjem; - svi raznovrsni pamučni i svileni predmeti (oko 50 komada) su oprani na odgovarajuće načine i osušeni; - jedina plisirana suknja od pamučnog platna je nakon pranja i povezana kako bi joj se sačuvale falde; - dječjoj kapici od svile i čipke relaksiranjem se ravnaju zgužvani ukrasni dijelovi („ruže“ od vrpce na bočnim stranama i volančić uz obod kapice); - ženski široki pojas od raznobojne tkanine i kartona je također izravnan relaksiranjem; - muški šešir od pana je mehanički očišćen; - crni slamnati ženski šešir je izgubio oblik zbog velike zgnječenosti, stoga je parcijalno relaksiran i oblikovan (centralni dio šešira na modelu glave, korišten kao kalup, a obod šešira na ravnoj podlozi s utezima od stakla), a zbog puknuća niti mjestimično su šivani slojevi od kojih je šešir složen, te je prije pohrane, radi učvršćenja forme šešira, izrađen obruč od deblje Melinex folije; - ženski šešir od najlona je opran u mlakoj otopini Orvus paste i vode, ispran i osušen na modelu glave obloženom Melinex folijom; - vrlo zgužvana ženska svilena bluza s vezom i faldicama je zbog osjetljivosti materijala i zahtjevnog kroja relaksirana po dijelovima (dijelom na ravnoj podlozi, a dijelom na lutki obloženoj Melinex folijom), izravnata i osušena uz pomoć staklenih pločica; - ženska svilena haljina s raznobojnim printom nije oprana zbog nepostojanosti boja, zato se pristupilo postupku relaksiranja i ravnanja tkanine, ali po dijelovima, zbog složenog i zahtjevnog kroja haljine.

Ostalo:

- izložba „Povismo i sukno: evo nas doma!“ u Muzeju grada Kaštela, u siječnju za Noć muzeja - priprema eksponata, pakiranje za transport u Kaštela i postavljanje eksponata u postav izložbe; u studenom - skidanje izloženih eksponata i pakiranje za povratak u EMS, a po povratku ponovna kontrola svih predmeta po inv. brojevima te pohrana na odgovarajuća mjesta;

- tehnička pomoć kod postavljanja izložbe „Jatagani, noževi i bodeži Osmanskog Carstva iz Etnografskog muzeja Split“;

- pomoć kod postavljanja izložbe „Kartoline iz muzejskog albuma“ autorice Branke Vojnović Traživuk;

- čišćenje prostora i vitrina stalnog postava; - u nekoliko navrata odlazak u depo zbog tehničke pomoći i savjeta vezanih uz predmete iz Zbirke gospodarstva, za njihovo fotografiranje i pripremu postavljanja pozadine za fotografiranje velikih predmeta u samom depou;

- umotano je 9 gusli za transport, radi izlaganja na izložbi „Veličina skromnosti – Tradicijski korijeni u kiparstvu Petra Smajića“ u Galeriji E. Vidović, Muzeja grada Split;

- za potrebe dječjih radionica vezanih uz Sv. Nikolu, Božić i običaje – iscrtavanje, krojenje i šivanje 184 komada čizmica od žutaca (platna);

Vana Ribarović

pripravnica

Konzervatorsko-restauratorski radovi:

haljetak *kurtin* inventarnog broja 630:SLT;2627

- izrada dokumentacije (foto dokumentacija, grafička dokumentacija i pisana dokumentacija) u kojoj je zabilježeno stanje predmeta prije izvedenih zahvata, konzervatorsko-restauratorski radovi i stanje po završetku radova

- izvedene preliminarne analize veza u tkanju i sirovinskog sastava niti

- mehaničko čišćenje predmeta, razdvajanje predmeta, mokro čišćenje podstave predmeta, relaksiranje temeljne tkanine predmeta u zatvorenom sustavu, ispravljanje niti, podlaganje i konsolidacija temeljne tkanine, spajanje predmeta u cjelinu

- izrada konstrukcije za adekvatnu pohranu predmeta u čuvaonici

marama *zlatni šudar* inventarnog broja XV/2543

- izrada dokumentacije (foto dokumentacija, grafička dokumentacija i pisana dokumentacija) u kojoj je zabilježeno stanje predmeta prije izvedenih zahvata, konzervatorsko-restauratorski radovi i stanje po završetku radova

- izvedene preliminarne analize veza u tkanju, sirovinskog sastava niti i test na postojanost boja

- mehaničko čišćenje, mokro čišćenje, relaksiranje u zatvorenom sustavu, podlaganje i konsolidacija predmeta, izrada zaštite od tila

- priprema predmeta za adekvatno spremanje u čuvaonicu

marama *rubac* inventarnog broja XV/587

- izrada dokumentacije (foto dokumentacija, grafička dokumentacija i pisana dokumentacija) u kojoj je zabilježeno stanje predmeta prije izvedenih zahvata, konzervatorsko-restauratorski radovi i stanje po završetku radova

- izvedene preliminarne analize veza u tkanju, sirovinskog sastava niti i test na postojanost boja

- mehaničko čišćenje, relaksiranje u zatvorenom sustavu, ispravljanje niti, priprema tkanine za podlaganje predmeta, podlaganje i konsolidacija predmeta

- priprema predmeta za pohranu u čuvaonici

Ostalo:

- redoviti odlasci u muzejsku čuvaonicu s ciljem preventivne zaštite tekstilnih muzejskih predmeta koja podrazumijeva detaljan pregled predmeta, ponovno smrzavanje, te smještanje predmeta u čuvaonicu na adekvatan način

- sudjelovanje u postavljanju izložbe „Jatagani, noževi i bodeži Osmanskog Carstva iz Etnografskog muzeja Split“;

- sudjelovanje u postavljanju izložbe „Kartoline iz muzejskog albuma“

**Restauratorska radionica za drvo i metal**

Jerko Matoš, restaurator

U razdoblju za 2021. godinu restauratorska radionica za drvo i metal je obrađivala predmete iz zbirki kustosica Branke Vojnović Traživuk i Ivane Vuković.

U 2021. godini u radionici su obrađeni predmeti iz zbirki:

- 16 predmeta iz zbirke Gospodarstvo (Ivana Vuković)

- 3 predmeta iz zbirke Glazbala (Branka Vojnović Traživuk)

- 2 predmeta iz zbirke Tradicijskog rukotvorstva (Branka Vojnović Traživuk)

- 3 predmeta iz zbirke Kućnog inventara (Branka Vojnović Traživuk)

Pod obradu predmeta smatra se dokumentiranje zatečenog predmeta, čišćenje predmeta od raznih površinskih nečistoća, tretiranje predmeta kemijskim sredstvima u svrhu uklanjanja crvotočine, rekonstrukcija dijelova predmeta reverzibilnim sredstvima, izrada novih dijelova, zaštita predmeta te deponiranje istih. Predmeti su obrađivani u skladu sa planom rada i po prioritetnom postupku.

Također u 2021. godini su obavljani poslovi kao što su:

- postavljanje, skidanje i skladištenje predmeta na izložbama u organizaciji Muzeja.

- odlazak na teren radi izrade fotodokumentacije sa kustosicom Brankom Vojnović Traživuk.

- izrada i popravak raznih neinventarnih predmeta i materijala u depou i radionici.

- fotografiranje raznih predmeta za potrebe kustosa unutar muzeja kao i odlazak sa kustosima u depo radi popravka, premještanja i skladištenja predmeta.

- ostali tekući poslovi iz svakodnevnog rada Muzeja.

- stručna suradnja sa Muzejom domovinskog rata u Splitu na zajedničkoj radionici u vidu mentoriranja restauratorice Brune Kordić Periš

U 2021. godini radionica je obrađivala nekolicinu predmeta koji nemaju inventarne brojeve i koji su u tijeku upisivanja u muzejske zbirke.

Sandro Vimer, viši restaurator

Za potrebe izložbe „Jatagani, noževi i bodeži Osmanskog carstva iz Etnografskog muzeja Split“ izvršena kompletna restauracija 5 srebrnih jatagana s pripadajućim koricama, te očišćen ostali pribor za izložbu.

**DOKUMENTACIJA**

**Inventarna knjiga**

U inventarnu knjigu ukupno su inventirana 302 predmeta.

**Katalog muzejskih predmeta**

Kataloška obrada predmeta ubazi podataka M++:

*Zbirka kućnog inventara*

Obrađena su 3 novonabavljena predmeta.

*Zbirka jadranskih nošnji*

Obrađeno je 25 novonabavljenih predmeta unutar zbirke.

*Zbirka posoblja*

Obrađeno je 7 novonabavljenih predmeta unutar zbirke.

*Zbirka nošnji dalmatinskoga zaleđa*

Za potrebe državne statistike ravnatelju Muzeja dostavljen podatak o broju predmeta izloženih na stalnom postavu; prijavljen broj od 114 inventarnih jedinica iz Zbirke nošnji dalmatinskoga zaleđa; svima njima upotpunjeni su podaci u M++, pri čemu je svim izloženim predmetima zabilježen *Privremeni status* (izloženo), *Privremeni smještaj* i naziv *Izložbe* (Stalni postav 2016.).

*Zbirka nošnji Makedonije i Kosova*

Inventiran je jedan novonabavljeni predmet.

*Zbirka tradicijskog gospodarstva*

U Zbirku je upisano 14 novih inventarnih jedinica.

*Zbirka rekonstruiranih nošnji*

Zbirka je bogatija za dva predmeta.

**Sekundarna dokumentacija**

Obrada u bazi podataka S++:

*Fond Edukativna djelatnost*

U Fond je upisano 326 novih zapisa.

**KNJIŽNICA**

* Vođenje skladišta vlastitih izdanja (dostava istih na prodajni pult recepcije Muzeja ili priprema za vanjsku prodaju)
* Slanje i evidencija poklona i razmjene Muzejskih izdanja sa partnerima u razmjeni te poklanjanje istih autorima i drugim suradnicima Muzeja
* Sastavljeno Izvješće o radu EMS za 2020. godinu za Upravno vijeće Muzeja i Službu za kulturu Grada Split
* Sastavljeno Izvješće o radu EMS za 2020. godinu za elektroničko izdanje MDC-a *Izvješća hrvatskih muzeja*
* U Sustavu jedinstvenog elektroničkog prikupljanja statističkih podataka o poslovanju knjižnica pripremili Izvještaj knjižnica za 2020. godinu
* Povjereniku za informiranje u Zagrebu dostavljeno online Izvješće o provedbi zakona o pravu na pristup informacijama za 2020. godinu
* Ažuriranje podataka u online korisničkoj aplikaciji MDC-a OREG (Online Registar muzeja, galerija i zbirki u Hrvatskoj)
* Dodjeljivanje i evidencija ISBN brojeva i traženje CIP zapisa u Sveučilišnoj knjižnici u Splitu za nove naslove u izdanju Muzeja
* Priprema i objavljivanje 28. broja časopisa *Ethnologica Dalmatica* na portalu Hrčak
* Održavanje mrežnih stranica Muzeja

**STRUČNI RAD**

**Stručna obrada muzejske građe**

Stručno su obrađeni svi novonabavljeni predmeti.

**Publicistika djelatnost stručnih djelatnika**

Meštrović, Iva. 2021. Izvješće o radu Etnografskog muzeja Split 2020. godine. //*Ethnologica Dalmatica,* 28, 189-190.

Vojnović Traživuk, Branka. 2021. Tekstilno rukotvorstvo u Dalmaciji. //*Ethnologica Dalmatica,* 28, *19-49.*

Vojnović Traživuk, Branka. 2021. *Kartoline iz muzejskog albuma*. Etnografski muzej Split

Vojnović Traživuk, Branka. 2021. *Veličina skromnoosti : tradicijski korijeni u kiparstvu Petra Smajića*. Etnografski muzej Split

Vuković, Ivana. 2021. *Raditi i preživjeti : o gospodarstvu Dalmacije kroz Zbirku tradicijskog gospodarstva Etnografskog muzeja Split.* Etnografski muzej Split

**Stručno i znanstveno napredovanje/usavršavanje**

V. Premuž Đipalo

- na temelju Rješenja Ministarstva kulture i medija ispunjeni su uvjeti za napredovanje u muzejskoj struci za viša zvanja na temelju čega joj je dodijeljeno zvanje – *muzejski savjetnik pedagog*

- predan doktorski rad pod nazivom *Kulturnoantropološko istraživanje splitskih plaža i plažnih kultura: studija slučaja gradske plaže Bačvice* na poslijediplomskom sveučilišnom studiju *Humanističke znanosti* Filozofskog fakulteta u Splitu (Mediteranski interdisciplinarni kulturološki modul).

- asistent na Odsjeku za povijest umjetnosti (kolegij *Osnove* *muzeologije i muzejska pedagogija*) i Rani i predškolski odgoj i obrazovanje - izvanredni studij (kolegij *Muzejska pedagogija s praktikumom*).

- sudjelovanje na online predavanju *Korištenje društvenih mreža u muzejima*“održanom u organizaciji MDC-a, a u suradnji s Muzejima i galerijama Konavala, Hrvatskim povijesnim muzejom, Gradskim muzejom Sisak, Tehničkim muzejom Nikola Tesla i Tifološkim muzejom, u sklopu programa matične djelatnosti za 2020. godinu 16. travnja (S. Ivančić, I. Vuković, M. Alujević, I. Meštrović, V. Lopušinsky-Zoković, V. Ribarović)

- preko platforme *MS Teams* održana je edukativna *online* radionica „UNESCO-ovo periodično izvješće - nematerijalna baština“, u organizaciji Ministarstva kulture – Odjela za etnografsku i nematerijalnu baštinu, (dr. S. Braica, I. Jakšić), 7. rujna

- sudjelovanje na dvosatnoj virtualnoj radionici *Primjena Pravilnika za opis i pristup građi u knjižnicama, arhivima i muzejima*, u organizaciji MDC-a putem Zoom platforme (I. Jakšić, S. Ivančić, I. Meštrović)

- prisustvovanje *online* predavanju o provođenju postupka revizije muzejskih zbirki u organizaciji Muzejskog dokumentacijskog centra i Etnografskog muzeja u Zagrebu; predavanje pod naslovom “Revizija muzejskih zbirki – zakonski okvir, preporuka i praksa” održala je mr. sc. Aleksandra Vlatković, viša kustosica dokumentaristica EMZ-a, 6. listopada (I. Jakšić, S. Ivančić)

- tribina IEF-a: Katarina Peović *Nejednaki razvoj i imigracije*, 22. veljače (I. Vuković)  
- tribina IEF-a: Željka Petrović Osmak - *Pčela i čovjek: predstavljanje virtualne izložbe Slovenskog etnografskog muzeja “Kjer so čebele doma”*, 23. veljače (I. Vuković)

- online predavanje Mirka Cerronea *A zoosemiotic approach to human-ape relationships in hybrid enviroments* u okviru Tribine IEF-a i projekta HRZZ-a Kulturna animalistika: interdisciplinarna polazišta i tradicijske prakse, 24. svibnja (I. Vuković)  
- sudjelovanje u fokus skupini u okviru projekta *Razvoj i unapređenje studijskih programa sukladno HKO-u na Sveučilištu Jurja Dobrile u Puli,* 8. lipnja (I. Vuković)  
- predavanja *Stalni postavi u kontekstu evaluacije korisničkog iskustva i doživljaja* dr.sc. Željke Miklošević s Odsjeka za informacijske i komunikacijske znanosti Filozofskog fakulteta u Zagrebu, u organizaciji Muzejskog dokumentacijskog centra, 26. listopada (I. Vuković)

- online preko Zoom platforme, sudjelovanje na 3. sjednici Partnerskog vijeća, na kojoj se usvajaju SWOT analiza i vizija grada Splita do 2030. godine. Prema usvojenom pravilniku na sjednici sudjeluje po jedan predstavnik iz svih institucija grada u svrhu glasovanja prema načelu jedan član - jedan glas. Prisustvovala sjednici i glasovanju kao predstavnica EMS-a, 28. travnja (M. Alujević)

- online konferencija na temu *Muzejske čuvaonice – od brige o zbirkama do politike sabiranja*; na konferenciji su se mogla poslušati izlaganja g. Miroslava Gašparević, dr.sc. Goranke Horjan, mr.sc. Anuške Deranja Crnokić i dr.sc. Iris Biškupić Bašić, čemu su uslijedila pitanja i diskusija sudionika na predstavljenu temu, 18. svibnja (M. Alujević)

- pohađanje webinara *Autorsko pravo i društveni mediji u knjižnicama* u organizaciji Centra za stalno stručno usavršavanje knjižničara, 23. ožujka (I. Meštrović)

sudjelovanje na virtualnoj izbornoj Skupštini Društva knjižničara u Splitu, koja je se održana putem platforme Zoom 6. travnja. (I. Meštrović)

- sudjelovanje na stručnom skupu *Uloga nove generacije knjižničara u razvoju knjižnica budućnosti* održanom 22. studenoga 2021. u Gradskoj knjižnici Marka Marulića Split (I. Meštrović)

**Izlaganja na stručnim skupovima**

Vedrana Premuž Đipalo, muzejska savjetnica pedagoginja

*Liminality of beach encounters: the case of tourists and locals at Bačvice Beach*, Croatia Vedrana Premuž Đipalo, Ingeborg Matečić i Ana Perinić Lewis, panel *Rethinking borders in terms of absences*, Annual International Conference, London, 31.8. – 3. 9. 2021., online sudjelovanje

Iva Meštrović, viša knjižničarka

- online izlaganje *Publikacije Etnografskog muzeja Split namijenjene širokoj publici* na hibridnoj konferenciji *Digitalna transformacija i knjižnice u posebnim okolnostima*, koja se održala u sklopu 17. dana specijalnih i visokoškolskih knjižnica od 30. rujna do 2. listopada 2021. u Lovranu te istovremeno na daljinu (online) putem konferencijske platforme.

- online izlaganje *Što traže turisti na prodajnom pultu Etnografskog muzeja Split* na MDC-ovoj radionici *Kako postati vidljiv(iji) - promidžba i marketing muzejskih publikacija* održanoj 5. listopada 2021. putem Zoom platforme.Ista je priređena uz 40. izložbu izdavačke djelatnosti djelatnosti hrvatskih muzeja i galerija.

**Stručna suradnja**

Stručni djelatnici Muzeja nastavili su s dobrom praksom suradnje s kolegama iz drugih muzejskih ustanova, udrugama, studentima, znanstvenicima pojedincima, školama, KUD-ovima, medijima, entuzijastima, ljubiteljima etnografske baštine i drugima. Kroz proteklu godinu stručni djelatnici Muzeja su ukupno odgovorili na 40 najrazličitijih upita (traženja stručnih mišljenja i konzultacija, upiti za determinaciju građe, traženja ekspertiza (usmenih i pismenih) za predmete drugih muzeja, udruga i pojedinaca te davanja na uvid i posudbe predmeta iz Muzejskih zbirki te jedinica iz fondova dokumetntacijske, arhivske građe i knjižnične građe).